LOVNORM FOR IDRETTSRÅD
Vedtatt av Idrettsstyret 131223 med ikrafttredelse 010124.


LOV FOR ØSTRE TOTEN IDRETTSRÅD
Sist endret 14.01.25
Grønn tekst er kommentarer eller lokale tilpasninger for Østre Toten Idrettsråd.

§ 1 	Formål og oppgaver 

For regler om idrettsrådets formål, oppgaver og myndighet, gjelder NIFs lov § 8-2, samt NIFs lov §§ 2-2 og 2-3. Arbeidet skal preges av frivillighet, demokrati, lojalitet og likeverd. All idrettslig aktivitet skal bygge på de verdier som er vedtatt av Idrettstinget. 

§ 2       Organisasjon 

(1) 	Idrettsrådet er et felles organ for idrettslag som er tilsluttet idrettsrådet og er medlem av Norges idrettsforbund og olympiske og paralympiske komité (NIF). 

(2) 	Idrettsråd opprettes, sammenslås og oppløses av idrettskretsen, som også fastsetter idrettsrådets grenser. 

(3) 	For regler om idrettsrådets plikt til å overholde NIF og idrettskretsens regelverk og vedtak, gjelder NIFs lov §§ 2-2 og 2-3.
Idrettsrådet representerer all idrett i kommunen, men det er kun idrettslag tilknyttet NIF som har tale og stemmerett ved årsmøtet. 
	
§ 3 	Kontingent
For regler om kontingent, gjelder NIFs lov § 8-4. 	
Østre Toten Idrettsråd krever ikke kontingent fra medlemmene. 

§ 4 	Kjønnsfordeling
For regler om kjønnsfordeling i styre, råd, utvalg mv. og ved representasjon til årsmøte/ting, gjelder NIFs lov § 2-4. 
Ved valg/oppnevning av mer enn tre personer skal det velges/oppnevnes minst 40% fra hvert kjønn.

§ 5	Valgbarhet og representasjonsrett 
For regler om valgbarhet og representasjonsrett, gjelder § 11 og NIFs lov §§ 2-5, 2-6, 2-7.

§ 6 	Inhabilitet
For regler om inhabilitet, gjelder NIFs lov § 2-8.

§ 7	Vedtaksførhet, flertallskrav og protokoll 

For regler om vedtaksførhet, flertallskrav og protokoll, gjelder NIFs lov § 2-9.
Bl.a. at vi skal føre protokoll + at de er tilgjengelige – og det har vi på hjemmesiden.



§ 8 	Refusjon av utgifter og godtgjørelse

For regler om refusjon av utgifter og godtgjørelse, gjelder NIFs lov § 2-10. 
Styremedlemmer kan motta refusjon for nødvendige, faktiske utgifter som påføres vedkommende i forbindelse med utførelsen av vervet.
Likeledes kan et styremedlem få dekket tapt arbeidsfortjeneste ved deltakelse på et møte som foregår på dagtid. Hvis et slikt møte er med egen kommune, skal det søkes kommunen om godtgjørelse (ref. Samarbeidsavtale).
All form for godtgjørelse skal avklarer med styret på forhånd.

§ 9	Regnskaps- og revisjon mv.

For regler om regnskap og revisjon mv., gjelder NIFs lov §§ 1-7, 2-11, 2-13 og 2-14. 

§ 10 	Årsmøtet

(1) 	Årsmøtet er idrettsrådets høyeste myndighet, som avholdes hvert år innen utgangen av juni måned. 

(2) 	Ordinært og ekstraordinært årsmøte gjennomføres i samsvar med denne lov og NIFs lov §§ 2-15, 2-16, 2-17, 2-19, 2-20. 

§ 11 	Møterett, talerett, forslagsrett og stemmerett 
(1)	Forslagsrett til årsmøtet:
a)	Styret 
b)	Et representasjonsberettiget idrettslag (tilknyttet NIF)
c)	Møteberettiget komité/utvalg, i saker som ligger innenfor sitt arbeidsområde. 

(2) 	Møterett, talerett, forslagsrett og stemmerett på årsmøtet:
a)	Styret
b)	Representanter fra idrettslag etter følgende skala: Alle idrettslag tilknyttet NIF 	kan stille med 2 representanter som har tale-/stemmerett.
	Representanter må være valgt på årsmøte i idrettslaget eller oppnevnt av 	styret.
For representasjonsrett for idrettslag, gjelder NIFs lov § 10-3 (1).

(3) 	Møterett, talerett og forslagsrett på årsmøtet i saker som ligger innenfor utvalget/ komiteens arbeidsområde:  
a) Kontrollutvalgets medlemmer
b) Valgkomiteens medlemmer

(4) 	Møterett og talerett på årsmøtet:  
a) 	Representant fra idrettskretsen og NIF 
[b)	Revisor i saker som ligger innenfor sitt arbeidsområde.] 

§ 12 	Årsmøtets oppgaver 

Årsmøtets oppgaver: 
1. Godkjenne de fremmøtte representantene
2. Velge dirigent(er)
3. Velge protokollfører(e)
4. Velge to representanter til å underskrive protokollen
5. Godkjenne forretningsorden
6. Godkjenne innkallingen
7. Godkjenne saklisten
8. Behandle beretning for idrettsrådet.
9. Behandle 
a. idrettsrådets regnskap
b. styrets økonomiske beretning
c. kontrollutvalgets beretning 
d. eventuell beretning fra engasjert revisor
10. Behandle forslag til arbeidsprogram. Drøfte og prioritere planer for anleggsutbygging og aktivitetsutvikling.
11. Fastsette tildelingskriterier for Lokale aktivitetsmidler (LAM) basert på Kulturdepartementets kriterier, NIFs krav og anbefalinger, samt lokale forhold
12. Behandle saker som fremgår av godkjent sakliste
13. Vedta idrettsrådets budsjett
14. Foreta følgende valg: 
a) Styre med leder, nestleder og 6 styremedlemmer og 2 varamedlemmer 
b) Kontrollutvalg med leder og 1 medlem
c) Representanter til idrettskretstinget, eller gi styret fullmakt til å oppnevne representantene 
d) Valgkomité med leder, 2 medlemmer og 1 varamedlem


Ledere og nestledere velges enkeltvis. Øvrige medlemmer velges samlet. Deretter velges varamedlemmene samlet. Der det velges flere varamedlemmer skal det velges 1.varamedlem, 2.varamedlem osv. 

15.  Ev. beslutte om det skal engasjeres revisor til å revidere idrettsrådets regnskap. 

For regler om stemmegivningen på årsmøtet, gjelder NIFs lov § 2-21.




§ 13 	Idrettsrådets styre

(1) 	Idrettsrådet ledes og forpliktes av styret, som representerer idrettsrådet utad. 

(2)  	Styret er idrettsrådets høyeste myndighet mellom årsmøtene, men visse beslutninger kan kun vedtas av årsmøtet iht. § 12 og NIFs lov § 2-22.

(3) 	Forvaltningen av, og tilsynet med, alle deler av idrettsrådet virksomhet hører under styret. Styret skal sørge for:
· at idrettsrådets formål ivaretas
· forsvarlig organisering av idrettsrådets virksomhet og økonomistyring
· at beslutninger fattes i samsvar med overordnete organisasjonsledds regelverk og vedtak, idrettsrådets lov og årsmøtets vedtak 
· gi uttalelse til idrettskretsen ved opptak av nye idrettslag i NIF

(4) 	Styret kan oppnevne komiteer/utvalg til ivaretakelse av løpende eller enkeltstående oppgaver, og utarbeide mandat/instruks for disse. 

(5) 	Styret skal oppnevne representanter til årsmøter/ting i overordnede organisasjonsledd dersom årsmøtet ikke har valgt representanter. 

(6) 	Styret skal avholde møter når lederen bestemmer det eller minst 2 av styrets medlemmer forlanger det.

§ 14	Kontrollutvalg og valgkomité
(1) 	For regler om kontrollutvalget, gjelder NIFs lov § 2-12. [Kontrollutvalget arbeider iht. egen instruks vedtatt av årsmøtet.]

(2) 	For regler om valgkomiteen, gjelder NIFs lov § 2-18. [Valgkomiteen arbeider iht. egen instruks vedtatt av årsmøtet.]

§ 15	Lovendring 
For regler om lovendring, gjelder NIFs lov § 2-2. 

§ 16	Oppløsning 
Idrettsrådet kan bare oppløses av idrettskretsen. Ved oppløsning eller annet opphør av idrettsrådet tilfaller idrettsrådets overskytende midler etter avvikling et formål godkjent av idrettskretsen. 

